钦定古今图书集成/理学汇编/文学典/第076卷 > 僧如璧
## 钦定古今图书集成/理学汇编/文学典/第076卷 > 僧如璧

按《墨庄漫录》：僧如璧乃江西进士饶节次子也。少年
尝投书于曾子宣，论新法非是不合，乃祝发，更名尢。
长于诗，尝住数刹，士大夫多与之游。后改字德操，《咏
梅花》一联云：“遂教天下无双色，来作人间第一春。”风
味亦不浅。又《答吕居仁寄诗》云：“长忆吟时对短檠，诗
成重改又鸡鸣。如今老矣无心力，口诵君诗绕竹行。”
居仁甚称之。

按彦周《诗话》：饶德操为僧，号倚松道人，名曰如璧。作
诗有句法，若学副其才情，不愧前辈，尤善作铭赞古
文。其作《佛米赞》，谓武将念佛，以米记数，得三升也。将
军念佛，难于遣辞，而曰：“时平主圣，万国自靖。不杀而
武，不征而正，矫矫虎臣，无所用命。移将东南，介我佛
会。久闻我曹，念佛三昧。喑呜叱吒，化为佛声。三令五”
申，易为佛名。“一佛一米，为米三升。自升而㪷，自㪷而
斛。念之无穷，太仓不足。”观此，虽柳子厚曲折不过是
矣。

按《江西通志》：饶节，字德操，博学善属文，与黄山谷、陈
后山友善，时称二谢一饶，谓溪堂与节也。后之谷城
香岩寺，听智海说法，遂改名如璧。陈莹中与诗云：“旧
时饶措大，今日璧头陀。借问安心法，儒禅隔几何？”有
《倚松集》，征入秘阁。